IT พุ่งกระฉูด 26% นิวไฮรอบ 3 ปี 5 เดือน หลังโชว์งบฯ Q1 พลิกกำไร 41 ลบ.
IT พุ่งกระฉูด 26% นิวไฮรอบ 3 ปี 5 เดือน หลังโชว์งบฯ Q1 พลิกกำไร 41 ลบ.
12 พ.ค. 2564

ผู้สื่อข่าวรายงานว่า ราคาหุ้นบริษัท ไอที ซิตี้ จำกัด (มหาชน) หรือ IT ณ เวลา 11.12 น. อยู่ที่ระดับ 5.00 บาท บวก 1.04 บาท หรือ 26.26% ด้วยมูลค่าซื้อขาย 39.41 ล้านบาท ราคาหุ้นนิวไฮในรอบ 3 ปี 5 เดือน โดยเทียบตั้งแต่หุ้นยืนที่ระดับ 5.05 บาท เมื่อวันที่ 21 พ.ย.2560

โดยบมจ.ไอที ซิตี้ (IT) และบริษัทย่อย ประกาศผลดำเนินงานงวดไตรมาส 1/64 มีกำไรสุทธิ 40.98 ล้านบาท กำไรสุทธิต่อหุ้น 0.112 บาท เพิ่มขึ้นเมื่อเทียบกับช่วงเดียวกันของปีก่อนที่ขาดทุนสุทธิ 32.65 ล้านบาท ขาดทุนสุทธิต่อหุ้น 0.089 บาท

พร้อมชี้แจงว่า บริษัทฯมีกำไรสุทธิไตรมาส 1/64 เพิ่มขึ้น 73.63 ล้านบาท หรือ 225.53% เมื่อเทียบกับงวดเดียวกันปีที่แล้ว เนื่องจากบริษัทมียอดรายได้สุทธิ 2,097.28 ล้านบาท เพิ่มขึ้น 546.23 ล้านบาท หรือ 35.22% เทียบกับยอดขายสุทธิของงวดเดียวกันปีที่แล้ว และกำไรขั้นต้นเพิ่มขึ้น 81.42 ล้านบาท หรือเพิ่มขึ้น 32.18% เทียบกับกำไรขั้นต้นของงวดเดียวกันปีที่แล้ว
ค่าใช้จ่ายในการขายและบริหารรวมถึงค่าตอบแทนกรรมการและดอกเบี้ยจ่าย เท่ากับ 294.56 ล้านบาท ลดลง 3.83 ล้านบาท หรือลดลง 1.28% เทียบกับงวดเดียวกันปีที่แล้ว อัตราส่วนค่าใช้จ่ายในการขายและบริหารต่อรายได้รวมสำหรับไตรมาสนี้ เท่ากับ 14.04% ลดลงจาก 19.24% ของงวดเดียวกันปีที่แล้ว
ส่วนแบ่งกำไร (ขาดทุน) จากเงินลงทุนในบริษัทร่วม เท่ากับกำไร 10.43 ล้านบาท เพิ่มขึ้น 6.27 ล้านบาท หรือเท่ากับเพิ่มขึ้น 150.84% เมื่อเทียบกับกำไรจากเงินลงทุนในบริษัทร่วมของงวดเดียวกันปีที่แล้ว